Eelviimasel oktoobrinädalal oli Eesti püssilaskuritel ja nende treeneritel abiks laskmise maailma ja Euroopa meister ning OM 4 koha saavutanu ning mitmeid maailmarekordeid püstitanud Petra Zublasing Itaaliast. Petra on tänaseks tippspordist loobunud, kuid treenib aktiivselt ja edukalt eelkõige Itaalia püssilaskureid. Ta on ka treeneriks hetkel meie ainukesel maailma tippu kuuluvale püssilaskurile Meelis Kiisale. Viimase kahe aasta jooksul on tänu Petra abile Meelis saavutanud täiesti uue taseme ja jõudnud kaks korda maailma karika etappidel maailma 8 parima püssilaskuri hulka. Bakuu MM-il saavutas ta oma lemmikharjutuses 3x20 lasku 50m 12. koha. Finaalikohast ja olümpiapileti saamisest standardiharjutuses jäi seekord puudu ainult 1 silm. Laskmine on kohati julm!

Lisaks treenerite koolitusele viis Petra Zublasing nädala alguses läbi ka 4 päevase treeninglaagi piiratud osalejate ringiga Eesti parimatele püssilaskuritele erinevates vanusegruppides. Tänu treeninglaagri piiratud osalejate arvule said kõik osalenud püssilaskurid individuaalset juhendamist. Põhilise tähelepanu all olid seekord laskeasendid ja lasu sooritamise tehnika. Treeninglaagrile järgnes väga intensiivne kahepäevane treenerite koolitus, kus „õppevahendina“ osalesid mitmed treeninglaagris osalenud laskurid eesotsas Meelisega.

Meie püssilaskuritele ja nende treeneritele oli treeninglaager ja koolitus unikaalseks võimaluseks saada osa maailma tipptasemel *know-how´st* vahetult seda väga edukalt rakendanud tippsportlaselt. Eriti väärtuslikuks tegi koolituse asjaolu, et Petra rääkis väga detailselt lisaks laskeasenditele ka uuema laskevarustuse (alates püssidest ja nende mittestandardsetest (isegi omavalmistatud) lisadest ja lõpetades laskurite riietusega) kasutamise nõksudest. Paljud soovitused puudutasid näiteks püsside seadistamist erinevates asendites ja Petra selgitas põhjalikult iga seadistuse ja kasutatava tehnilise vahendi võimalusi ja mõju laskmisele. Sellisel tasemel koolitust laskmise tehnilise poole osas pole Eestis peale Soome treeneri Marko Leppä poolt eelmisel aastal tehtud koolitust sisuliselt pakutud ja see oli ülimalt vajalik ja kasulik kõigile osalejatele.

Lisaks eeltoodule rääkis Petra meie treeneritele põhjalikult vajadusest oma õpilaste edu nimel teha heasoovlikku koostööd treenerite vahel ja kõiki laskmiskarussellis osalejaid hõlmava infovahetuse tähtsusest selle käigus. Petra rõhutas eraldi, et tänapäeva väga keerulises laskmistehnilises maailmas on see ainus tee viia oma õpilased maailma tippu, sest üks treener ei suuda parimagi tahtmise juures olla kursis kõigi tipplaskmise tehniliste, psühholoogiliste ja füsioloogiliste nippidega. Ainult läbi pideva silmad lahti õppimise ja koostöö tegemise teiste treenerite ja vastava ala spetsialistidega suudab laskesportlase treener tagada maailma tippu jõudmiseks vajaliku treeneritöö taseme. Petra selgitas ka oma kogemusele tuginedes, et ülimalt oluline on tipplaskurite ettevalmistamisel see, et treener seaks kõigis oma tegemistes esikohale treenitava laskuri vajadused ja huvid ja ei takistaks koheselt ja põhimõtteliselt teiste poolt antud nõuannete ja soovituste proovimist. Ainult sellise käitumise korral on võimalik üles ehitada usalduslik suhe treenitavaga ning olla kursis toimuvaga. Kas soovitus oli hea või halb selgub paratamatult proovimise käigus ja vastava huvi korral teeb laskur seda niikuinii. Koolitusel räägiti loomulikult ka muudest spetsiifilisematest teemadest – näiteks lasu sooritamisest, sihtimise ja päästmise rollist. Tänu koostööle Meelis Kiiskaga on Petra väga hästi teadlik Eesti laskmise kuulsusrikkast ajaloost ja tõi meie üldisest laskmiskultuurist rääkides ning seda Itaalia omaga võrreldes välja meie selgelt tajutava potentsiaali tipptasemele jõudmiseks

Väga põnev oli osalenutele ka pärast koolitust toimunud õhtusöök. Petra rääkis seal näiteks põhjalikult oma üleelamistest olümpiale jõudmisel ja seal eelvõistluselt parimana finaali jõudnuna neljanda koha saavutamisest ja järgnenud suhtlemisest meediaga. Samuti oli pikalt juttu tööst noortega ja vanemate vahel väga vastandlikest rollidest selles. Oma võistlus- ja treeningkogemustest rääkides tõi ta näiteks välja lähedase koostöö laskmismaailma tõelise legendi ja kolmekordse olümpiavõitja Niccoló Camprianiga, kes valmistab hetkel spordidirektorina ette Los Angelese olümpiamängude 2028 aastal. Petra soovitas ka lisaks noortele pöörata suurt tähelepanu täiskasvanute rahvuskoondisele, sest ainult selle tasemel oleku korral on võimalik tuua parim olemasolev laskealane teadmine Eestisse ja kasvatada järjepidevalt tipptegijaid. Sel teemal rääkides oli juttu ka sellest, et Eestis kogetust tulenevalt oleks tal huvi ja valmidus teha edaspidi võimalusel tihedamat koostööd Eesti laskuritega ja meie treeneritega, eriti juhul, kui see on seotud rahvuskoondise tegemistega. Omal ajal 10 aastat maailma püssilaskurite absoluutsesse eliiti kuulunud Petra eesmärgiks on tema enda sõnul anda kõigile pühendunud laskuritele edasi oma teadmisi ja kogemusi, mis võimaldaksid jõuda tõsise töösse suhtumise korral maailma absoluutsesse tippu.

Meelis ja Kristina Kiisk võtsid möödunud nädala tegevused kokku mõtetega, et “loodetavasti sai tehtud väga suur ja oluline esimene samm sai Eesti laskmise edasiseks arenguks“ ja et meie Laskurliit kasutaks ära avanenud unikaalse võimaluse Petrasüstemaatiliseks kaasamiseks meie laskekoondise tegemistesse.